จรรยาบรรณทางธุรกิจของคณะกรรมการ

บริษัท แอล.พี. เอ็น. ดีเวลลอปเมนท์ จำกัด (มหาชน)

จรรณยาบรรณของคณะกรรมการฉบับนี้จัดทำขึ้นโดยมีจุดประสงค์เพื่อให้กรรมการของบริษัท
ยึดถือเป็นแนวทางปฏิบัติเพื่อให้สอดคล้องกับหลักการกำกับดูแลกิจการที่ดี
และแสดงถึงความมุ่งมั่นของกรรมการที่จะปฏิบัติตามมาตรฐานด้านจริยธรรม เพื่อประโยชน์ต่อบริษัท
ผู้ถือหุ้น พนักงาน และผู้มีส่วนได้เสียอื่นๆ

คณะกรรมการของบริษัท ถือเป็นผู้กำหนดนโยบายในการบริหารองค์กร
และวางหลักการกำกับดูแลกิจการ
เพื่อให้การดำเนินกิจการเป็นไปอย่างมีประสิทธิภาพและบรรลุตามวัตถุประสงค์ของวิสัยทัศน์และพันธกิจ
จากการที่บริษัท แอล.พี.เอ็น. ดีเวลลอปเมนท์ จำกัด
(มหาชน)ได้รับความเชื่อมั่นในมาตรฐานการดำเนินธุรกิจ จากผู้ถือหุ้น นักลงทุน
และสาธารณชนทั่วไป ส่งผลให้กรรมการของบริษัททุกท่านจะต้องปฏิบัติตามข้อบัญญัติ
และเจตนารมณ์ของกฎหมายด้วยความรอบคอบและเอาใจใส่
รวมถึงการปฏิบัติตนให้เป็นแบบอย่างที่ดีต่อพนักงาน
เพื่อรักษาชื่อเสียงและภาพพจน์ที่ดีของบริษัทที่สร้างมาให้คงอยู่ตลอดไป

จรรยาบรรณทางธุรกิจ มีดังต่อไปนี้

1. ความซื่อสัตย์ ยุติธรรม และคุณธรรม

  ปฏิบัติหน้าที่ด้วยความซื่อสัตย์สุจริต ยึดมั่นต่อความจริง
  และไม่เลือกปฏิบัติจากความแตกต่างด้านเชื้อชาติ ศาสนา เพศ สถานภาพสมรส
  หรือความไร้สมรรถภาพทางร่างกาย

  กรรมการจะยึดมั่นต่อความจริง และจะไม่ทำให้เกิดความเข้าใจผิดทั้งโดยทางตรงและทางอ้อม
  จะไม่พูดหรือกระทำการอันเป็นเท็จ และจะไม่ก่อให้เกิดความเข้าใจผิดโดยละเว้นการพูด
  หรือการปฏิบัติ

2. ความเป็นอิสระ

  ตัดสินใจและปฏิบัติหน้าที่ด้วยความเป็นอิสระ โดยจะไม่ให้ผลประโยชน์ส่วนตัว ผลตอบแทน
  ค่าตอบแทนที่เป็นตัวเงินหรือไม่เป็นตัวเงินมาอยู่เหนือความเป็นอิสระในการใช้ข้อมูลที่เป็นความจริงครบถ้วน
  มีเหตุผลในการปฏิบัติหน้าที่

3. การดำเนินธุรกรรมส่วนตัว และการรักษาความลับ

  การดำเนินธุรกรรมส่วนตัว หรือธุรกิจอื่นๆ
  ของกรรมการจะต้องแยกออกจากการดำเนินกิจการของบริษัทในฐานะกรรมการบริษัท
  ไม่ใช้ชื่อบริษัทในการดำเนินธุรกรรมส่วนตัวหรือธุรกิจอื่นๆ
  และไม่เกี่ยวข้องในกิจการซึ่งจะนำความเสื่อมเสียมาสู่บริษัท
  รวมถึงไม่เปิดเผยข้อมูลที่เป็นความลับของลูกค้า พนักงาน
  และการดำเนินงานของบริษัทต่อบุคคลที่สาม เว้นแต่จะได้รับความยินยอมจากบริษัท
  อีกทั้งจะไม่ใช้ข้อมูลที่ได้รับในฐานะเป็นกรรมการไปในทางที่ไม่ถูกต้อง

4. การเปิดเผยเรื่องผลประโยชน์

  กรรมการจะต้องเปิดเผยผลประโยชน์จากธุรกิจส่วนตัวหรือธุรกิจอื่นๆ รวมทั้งเรื่องใดๆ
  ที่เป็นความขัดแย้งทางผลประโยชน์ หรืออาจนำไปสู่ความขัดแย้งทางผลประโยชน์ให้บริษัททราบ

  การดำเนินการใดๆกับบริษัทของกรรมการ
  จะต้องอยู่ในระดับที่เหมาะสมเพื่อหลีกเลี่ยงความขัดแย้งทางผลประโยชน์ที่อาจเกิดขึ้น
  หรือถูกเข้าใจว่าเกิดขึ้น

5. การยึดถือปฏิบัติตามกฎหมาย

  ยึดถือปฏิบัติตามกฎหมาย กฎเกณฑ์ และข้อกำหนดที่เกี่ยวข้องกับการดำเนินธุรกิจ
  และจะไม่ใช้ช่องว่างของกฎหมาย ข้อบังคับ ข้อกำหนด
  เพื่อประโยชน์ของบริษัทหรือประโยชน์ส่วนตนโดยมิชอบ

6. การให้โอกาสผู้ถือหุ้นอย่างเท่าเทียมกัน

  รักษาสิทธิประโยชน์ของผู้ถือหุ้นตามหน้าที่ที่ได้รับความไว้วางใจ
  และคำนึงถึงสิทธิประโยชน์ของผู้มีส่วนได้เสียอื่นๆกับบริษัท

การปฏิบัติหน้าที่และความรับผิดชอบของคณะกรรมการ

1. หน้าที่ต่อบริษัท

1.  อุทิศเวลาให้บริษัทอย่างเต็มที่ในการปฏิบัติภารกิจในฐานะกรรมการบริษัท
    และปฏิบัติตามแนวทางการกำกับดูแลกิจการที่ดี และจรรยาบรรณทางธุรกิจของบริษัท

2.  ใช้ดุลยพินิจที่เป็นอิสระในการกำกับดูแลกิจการ

3.  มีความรับผิดชอบต่อผู้ถือหุ้นคำนึงถึงสิทธิประโยชน์ของผู้มีส่วนได้เสียอื่นๆ
    โดยยึดถือหลักจรรยาบรรณ และปฏิบัติตามกฎหมาย

4.  สรรหาผู้บริหารระดับสูงที่มีศักยภาพ สามารถอุทิศตนเพื่อประโยชน์ของบริษัทได้อย่างเต็มที่

5.  ดูแลให้ฝ่ายบริหารรายงานเรื่องที่สำคัญของบริษัทเพื่อให้การดำเนินกิจการเป็นไปอย่างมีประสิทธิภาพ

6.  แจ้งให้บริษัททราบเป็นลายลักษณ์อักษร
    กรณีที่กรรมการไปเป็นกรรมการที่ปรึกษาในบริษัทอื่นหรือองค์กรสมาคมอื่นใด
    การดำเนินการดังกล่าวจะต้องไม่ขัดต่อประโยชน์ของบริษัท และการประกอบหน้าที่โดยตรง
    หรือเข้าไปเป็นผู้ถือหุ้นในกิจการใดๆ
    ซึ่งอาจมีผลประโยชน์หรือก่อให้เกิดความขัดแย้งทางธุรกิจต่อบริษัท

2. หน้าที่ต่อผู้ถือหุ้น

1.  กำกับดูแลเพื่อให้เป็นที่มั่นใจได้ว่า บริษัทมีสถานะทางการเงินการบริหารและการจัดการ
    ที่ถูกต้อง เหมาะสม เพื่อก่อให้เกิดผลตอบแทนที่เหมาะสมต่อผู้ถือหุ้น

2.  กำกับดูแลเพื่อให้เป็นที่มั่นใจได้ว่าบริษัทได้เปิดเผยข้อมูลที่มีสาระสำคัญครบถ้วนถูกต้องเป็น
    ความจริง ทันเวลา มีมาตรฐาน และโปร่งใสแก่ผู้ถือหุ้นอย่างเท่าเทียมกัน

3.  กำกับดูแลเพื่อให้เป็นที่มั่นใจได้ว่า บริษัทให้ความสำคัญและเคารพต่อสิทธิของผู้ถือหุ้น ทุกราย
    อย่างเสมอภาคและเท่าเทียมกัน

4.  กำกับดูแลเพื่อให้เป็นที่มั่นใจได้ว่า บริษัทให้คำชี้แจงรายละเอียดเกี่ยวกับผลการดำเนินงาน
    และสถานะทางการเงินของบริษัทเป็นไปตามหลักเกณฑ์การเปิดเผยข้อมูล

5.  กำกับดูแลเพื่อให้เป็นที่มั่นใจได้ว่า บริษัทให้ความสำคัญต่อข้อเสนอแนะต่างๆของผู้ถือหุ้น
    และนำข้อเสนอแนะที่ดีไปปฏิบัติให้เกิดประโยชน์ต่อการดำเนินงาน

3. หน้าที่ต่อพนักงาน

  3.1 ปฏิบัติต่อพนักงานทุกคนด้วยความเป็นธรรม
  โดยไม่เลือกปฏิบัติต่อผู้ใดผู้หนึ่งเนื่องจากความแตกต่างในเรื่องเชื้อชาติ ศาสนา สัญชาติ เพศ
  อายุ พื้นฐานการศึกษา หรือความชอบพอส่วนตัว

  3.2 พึงรับฟังความคิดเห็นหรือข้อเสนอแนะของพนักงาน
  และพิจารณานำไปใช้ในทางที่เป็นประโยชน์ต่อบริษัท

3.  ไม่ละเมิดสิทธิและเสรีภาพส่วนบุคคลทั้งทางตรงและทางอ้อม

4. หน้าที่ต่อผู้มีส่วนได้เสียอื่นๆ

1.  กำกับดูแลเพื่อให้เป็นที่มั่นใจได้ว่า บริษัทได้ปฏิบัติตามกฎหมายและกฎระเบียบที่เกี่ยวข้อง

2.  กำกับดูแลเพื่อให้เป็นที่มั่นใจได้ว่า
    บริษัทให้ความสำคัญต่อผลกระทบที่จะเกิดแก่ผู้มีส่วนได้เสียอื่นๆ ชุมชน สังคม และสิ่งแวดล้อม

ความรอบคอบในการปฏิบัติหน้าที่

1.  เข้าประชุมคณะกรรมการบริษัททุกครั้ง ในกรณีที่มีความจำเป็นที่ไม่สามารถเข้าร่วมประชุมได้
    จะแจ้งให้บริษัททราบล่วงหน้า

2.  หาข้อมูลความรู้เกี่ยวกับสภาพแวดล้อมที่มีผลกระทบต่อธุรกิจของบริษัท

3.  ศึกษาถึงข้อกฎหมาย กฎระเบียบ
    หรือข้อกำหนดที่เกี่ยวข้องที่มีผลต่อการปฏิบัติหน้าที่ในฐานะกรรมการของบริษัท

4.  ใช้เวลาอย่างเพียงพอในการพิจารณาข้อมูลเป็นการล่วงหน้าด้วยความรอบคอบ

5.  พิจารณาและให้ความเห็นอย่างเป็นอิสระ กรณีที่กรรมการท่านใดไม่เห็นด้วยกับมติของที่ประชุม
    กรรมการท่านนั้นสามารถกำหนดให้มีการบันทึกความเห็นแย้งไว้ในรายงานการประชุมคณะกรรมการบริษัท

6.  ส่งเสริมให้มีการสื่อสารระหว่างคณะกรรมการและผู้สอบบัญชีรับอนุญาต
    เพื่อให้เกิดความมั่นใจได้ว่าการปฏิบัติงานของผู้สอบบัญชีรับอนุญาตเป็นไปอย่างมีอิสระและมีประสิทธิภาพ
    โดยได้รับความร่วมมือจากฝ่ายบริหาร และฝ่ายตรวจสอบภายใน

7.  ปฏิบัติหน้าที่ในฐานะกรรมการให้เป็นไปตามกฎหมาย กฎระเบียบ ข้อกำหนด
    ข้อบังคับที่เกี่ยวข้อง รวมถึงมาตรฐานธุรกิจและจริยธรรม

8.  ในกรณีมีข้อสงสัยใดๆ คณะกรรมการสามารถขอข้อมูลเพิ่มเติม หรือคำชี้แจงจากฝ่ายบริหาร
    หรือที่ปรึกษาของบริษัท

9.  ไม่กระทำการใดๆ ที่อาจเป็นข้อครหาในเรื่องความซื่อสัตย์สุจริตและเที่ยงธรรม
    โดยหลีกเลี่ยงทั้งโดยตนเองและครอบครัว ในการเรียกรับ หรือยินยอมจะรับเงิน สิ่งของ
    หรือประโยชน์อื่นใดจากผู้เกี่ยวข้องทางธุรกิจของบริษัท เช่น ลูกค้า ผู้รับเหมา พ่อค้า เป็นต้น
    เว้นแต่ในโอกาส หรือเทศกาลอันเป็นประเพณีนิยม
    ทั้งนี้จะต้องไม่มีราคามากจนเกินสมควรหรือเกินแก่ปกติวิสัย

ความขัดแย้งของผลประโยชน์

1.  ไม่ใช้อำนาจหน้าที่ในตำแหน่งกรรมการเพื่อแสวงประโยชน์ส่วนตน
    หรือของผู้ใกล้ชิดไม่ว่าทางตรง หรือทางอ้อม

2.  แจ้งให้บริษัททราบโดยไม่ชักช้าเมื่อมีเหตุดังนี้

    1.  การตอบรับเชิญเป็นกรรมการ หรือที่ปรึกษาของบริษัทอื่น

    2.  กรรมการและบุคคลในครอบครัวมีส่วนร่วม หรือเป็นผู้ถือหุ้นในกิจการใดๆ
        ซึ่งอาจมีผลประโยชน์ หรือเกิดความขัดแย้งทางผลประโยชน์กับบริษัท

    3.  มีส่วนได้ส่วนเสียโดยตรงหรือโดยอ้อมในสัญญาใดๆ ที่ทำกับบริษัท
        โดยต้องระบุลักษณะของสัญญา ชื่อของคู่สัญญา และส่วนได้เสียในสัญญา

    4.  เข้าถือหลักทรัพย์หรือหุ้นกู้ของบริษัทหรือบริษัทในเครือ
        โดยจะต้องระบุจำนวนหลักทรัพย์รวมทั้งการเปลี่ยนแปลง

3.  หาทางหลีกเลี่ยงไม่ให้มีความขัดแย้งของผลประโยชน์เกิดขึ้น
    หากมีกรณีเกิดความขัดแย้งขึ้นกรรมการจะต้องพิจารณาว่าจะของดเว้นจากการร่วมอภิปรายให้ความเห็นหรืองดการออกเสียลงคะแนนในวาระดังกล่าว
    หรือไม่เข้าร่วมประชุมในวาระดังกล่าว หรือขอไม่รับเอกสารวาระการประชุมที่เกี่ยวข้อง
    หรือขอลาออกจากตำแหน่งกรรมการหากความขัดแย้งนั้นถือเป็นเรื่องสำคัญ

4.  กรรมการที่เป็นผู้บริหารจะต้องใช้ความระมัดระวังอย่างยิ่งต่อความขัดแย้งของผลประโยชน์ที่อาจ
    เกิดขึ้นระหว่างการทำงานในฐานะของฝ่ายบริหาร
    และการดำเนินงานในฐานะที่เป็นกรรมการซึ่งได้รับความไว้วางใจจากผู้ถือหุ้น

5.  กรรมการไม่ควรเกี่ยวข้องในการซื้อขายหุ้นของบริษัทเพื่อการลงทุนระยะสั้น

การใช้ข้อมูลของบริษัท

1.  ไม่ใช้ข้อมูลที่ได้รับในฐานะกรรมการบริษัทไปในทางที่มิชอบ

2.  ไม่เปิดเผยข้อมูลต่างๆ เช่น ข้อมูลที่เป็นความลับทางธุรกิจ
    หรือข้อมูลที่มีผลกระทบต่อการทำธุรกิจต่อบุคคลภายนอก

3.  ไม่ซื้อหรือขายหุ้นในขณะที่มีข้อมูล ซึ่งถ้าเปิดเผยต่อสาธารณชนจะมีผลกระทบต่อราคาหุ้น

4.  รักษาข้อมูลความลับของบริษัท
    ระมัดระวังมิให้เอกสารหรือข่าวสารอันเป็นความลับของบริษัทรั่วไหล
    หรือตกไปถึงผู้ที่ไม่เกี่ยวข้องอันอาจเป็นเหตุให้บริษัทเกิดความเสียหาย

5.  ไม่ใช้ข้อมูลภายในเพื่อประโยชน์ส่วนตัวหรือผู้อื่น
    โดยเฉพาะอย่างยิ่งข้อมูลนั้นเป็นสาระสำคัญต่อการเปลี่ยนแปลงราคาของหลักทรัพย์ที่ยังไม่ได้เปิดเผยต่อสาธารณะ

6.  จะต้องไม่แจ้งข้อมูลซึ่งอาจมีผลกระทบต่อราคาหุ้นของบริษัท
    ซึ่งยังไม่เปิดเผยต่อสาธารณชนซึ่งข้อมูลเหล่านั้นจะรวมถึง

    1.  การคาดการณ์ผลกำไร

    2.  การออกหลักทรัพย์ใหม่

    3.  การกู้ยืม

    4.  การครอบงำกิจการที่อาจจะเกิดขึ้น

    5.  การเปลี่ยนแปลงการประกอบการที่สำคัญ

    6.  โครงการลงทุนใหม่

    7.  ปัญหาเกี่ยวกับสภาพคล่อง

แนวทางการดำเนินธุรกิจ ที่สอดคล้องกับ ปรัชญาเศรษฐกิจพอเพียง

บริษัท แอล.พี. เอ็น. ดีเวลลอปเมนท์ จำกัด (มหาชน)

นับตั้งแต่เริ่มจัดตั้งบริษัทเป็นต้นมา
บริษัทได้กำหนดแนวทางการดำเนินธุรกิจเชิงการสร้างความสมดุลของผลประโยชน์ของทุกฝ่ายที่เกี่ยวข้อง
รวมทั้งกำหนดกระบวนการเติบโตของบริษัทเป็นการเติบโตจากภายใน ควบคู่กับการพัฒนาบุคลากร
หลังจากสภาวะวิกฤติทางเศรษฐกิจ ปี 2540 เป็นต้นมา
การเติบโตของบริษัทเป็นการเติบโตด้านการพัฒนาโครงการที่สอดคล้องกับกลยุทธ์ขององค์กร
และสภาวะของเศรษฐกิจโดยรวมอีกทั้งของรักษาการเติบโตของบริษัทอย่างสม่ำเสมอ
รวมถึงการกำหนดกลยุทธ์การดำเนินธุรกิจ
โดยมุ่งเน้นพัฒนาอาคารชุดพักอาศัยที่ใกล้กับศูนย์ธุรกิจสำหรับกลุ่มเป้าหมายที่มีรายได้ระดับปานกลาง
ซึ่งเป็นกลุ่มเป้าหมายที่มีขนาดใหญ่ในเขตเมือง
นอกจากนั้นยังให้ความสำคัญกับการบริหารชุมชนที่บริษัทพัฒนาขึ้นให้มีระดับมาตรฐานคุณภาพชีวิตที่เหมาะสม
มีสภาพแวดล้อมและสังคมที่ดี และมีความสุข

จากแนวทางการดำเนินธุรกิจของบริษัทจะเห็นว่ามีความสอดคล้องกับปรัชญา“เศรษฐกิจพอเพียง”
ของพระบาทสมเด็จพระเจ้าอยู่หัว ซึ่งสามารถอธิบายได้ดังนี้

ปรัชญาเศรษฐกิจพอเพียงซึ่งประกอบด้วย 3 ห่วง 2 เงื่อนไข

ห่วง ได้แก่

  1) ความพอประมาณ

  2) ความมีเหตุผล

  3) การสร้างภูมิคุ้มกัน

2 เงื่อนไข ได้แก่

  1) ความรู้

  2) คุณธรรม

1.  ความพอประมาณ

  แนวทางการดำเนินธุรกิจของบริษัท

-   บริหารการเติบโตในอัตราที่เหมาะสม
    โดยมุ่งเน้นการสร้างความแข็งแกร่งจากภายในเพื่อให้เกิดความยั่งยืน โดยไม่เร็วเกินไป
    หรือไม่ช้าเกินไป ผนวกกับการบริหารความเสี่ยงที่เหมาะสม

-   กำหนดผลกำไรจากการประกอบการที่พอเหมาะ ไม่เอารัดเอาเปรียบ
    ไม่เบียดเบียนลูกค้าและสังคม

-   คำนึงถึงผลกระทบจากการพัฒนาโครงการทั้งด้านสิ่งแวดล้อมและสังคม
    พร้อมทั้งหามาตรการลดผลกระทบในทุกวิถีทางเท่าที่จะทำได้

2.  ความมีเหตุผล

  - พัฒนาที่พักอาศัย สำหรับผู้ที่ต้องการที่พักอาศัยเป็นของตนเอง

-   ยกระดับมาตรฐานคุณภาพชีวิตของผู้อยู่อาศัย
    โดยเข้าไปบริหารชุมชนหลังส่งมอบให้มีประสิทธิภาพสูงสุด

-   สร้างความสมดุลของผลตอบแทน และผลประโยชน์ของผู้ที่เกี่ยวข้องกับการดำเนินการทั้งหมด

3.  การสร้างภูมิคุ้มกัน

-   พัฒนาประสิทธิภาพของบุคลากรทั้งด้านความรู้ ทักษะ และวุฒิภาวะ

-   กำหนดกลยุทธ์ที่เหมาะสมและครอบคลุมทุกสภาวะของธุรกิจ

  กลยุทธ์ระยะสั้น

  - เพิ่มความเข้มข้นของการพัฒนาประสิทธิภาพของผลิตภัณฑ์และบริการ

  - ขยายทำเลโครงการไปยังทำเลใหม่ๆ

  - สร้างความแตกต่างของผลิตภัณฑ์
  และบริการโดยเน้นเรื่องการบริหารชุมชนภายใต้แนวทาง“ชุมชนน่าอยู่”

  กลยุทธ์ระยะกลาง

  - กระจายฐานลูกค้า โดยเพิ่มผลิตภัณฑ์หรือโครงการที่ไม่เป็นอาคารชุด (Non-Condo)

  - ขยายฐานรายได้จากกลุ่มเป้าหมายเดิม โดยเพิ่มศักยภาพและจำนวนของพันธมิตร

  - ขยายฐานรายได้จากธุรกิจในเครือโดยเฉพาะธุรกิจด้านบริการ บริหาร รวมทั้ง
  ธุรกิจให้เช่าอสังหาริมทรัพย์

  กลยุทธ์ระยะยาว

  - เพิ่มศักยภาพบุคลากร และปรับปรุงกระบวนการภายใน

  - เพิ่มประสิทธิภาพของการบริหารชุมชน โดยเน้นที่ศักยภาพของผู้จัดการชุมชน

  - เพิ่มคุณค่าขององค์กรด้วยการสร้างนวัตกรรมใหม่ๆ ด้านผลิตภัณฑ์และบริการ

เงื่อนไข

  1. ความรู้

  - บริษัทได้กำหนดไว้ในมิติทางด้านบุคลากร (People Perspective)
  กำหนดให้องค์กรเป็นองค์กรแห่งการเรียนรู้ การแบ่งปันความรู้โดยเริ่มจากภายในบริษัท
  และขยายผลไปยังชุมชนที่บริษัทบริหารโดยเริ่มต้นจากศูนย์การเรียนรู้ในอาคารชุดทุกอาคารของบริษัท

  2. คุณธรรม

  - บริษัทได้กำหนดให้คุณธรรมเป็นหนึ่งในวัฒนธรรมของบริษัท
  และยังระบุอยู่ในพันธกิจของบริษัทที่มีต่อผู้ถือหุ้นในเรื่องธรรมาภิบาล
  ซึ่งเป็นเงื่อนไขที่สำคัญที่กำหนดให้ทุกระดับในบริษัทยึดถือเป็นแนวทางในการดำเนินการ

แนวทางการดำเนินธุรกิจของบริษัทได้ใช้แนวทางนี้มาโดยตลอด
ซึ่งส่งผลให้การดำเนินธุรกิจของบริษัทราบรื่น และมีการเติบโตที่มีคุณภาพ
เป็นที่ยอมรับจากลูกค้าและผู้ที่ดำเนินธุรกิจหรือเกี่ยวข้องกับบริษัทมาโดยตลอด
ทางบริษัทยังคงยึดแนวทางนี้ เพื่อให้การดำเนินธุรกิจของบริษัทมีความมั่นคง มีคุณภาพ
และยั่งยืนตลอดไป

จรรยาบรรณทางธุรกิจของพนักงาน

บริษัท แอล.พี. เอ็น. ดีเวลลอปเมนท์ จำกัด (มหาชน)

บริษัท แอล.พี.เอ็น. ดีเวลลอปเมนท์ จำกัด (มหาชน)เป็นบริษัทที่ได้ดำเนินธุรกิจด้านการพัฒนา
อสังหาริมทรัพย์มีความรับผิดชอบต่อผู้มีส่วนได้เสียต่างๆ ตั้งแต่ผู้ถือหุ้น ลูกค้า คู่ค้า คู่สัญญา พนักงาน
ตลอดจนความรับผิดชอบต่อสิ่งแวดล้อมและสังคม
ซึ่งพนักงานของบริษัททุกคนจะต้องมีส่วนช่วยผลักดันให้บริษัทบรรลุเป้าหมายของวิสัยทัศน์ตามที่บริษัทกำหนดไว้

บริษัทมีความมุ่งมั่นที่จะให้พนักงานทุกคนของบริษัทตระหนักถึงความรับผิดชอบจากการได้รับความ
ไว้วางใจในการประกอบธุรกิจ ซึ่งในการดำเนินธุรกิจไปสู่ความสำเร็จ ความมั่นคง ยั่งยืน
และเป็นที่ได้รับความเชื่อถือจากลูกค้า ผู้ถือหุ้น และประชาชนโดยทั่วไป
บริษัทได้กำหนดจรรยาบรรณทางธุรกิจของพนักงาน เพื่อเป็นหลักในการประพฤติปฏิบัติของพนักงาน

จรรยาบรรณทางธุรกิจของพนักงานฉบับนี้ กำหนดขึ้นเพื่อเป็นมาตรฐานเบื้องต้นสำหรับพนักงาน
ในการปฏิบัติตนอย่างมีจรรยาบรรณ
เป็นเครื่องมืออย่างหนึ่งในการเตือนพนักงานให้มีความระมัดระวัง
และป้องกันไม่ให้พนักงานกระทำการใดๆ ที่เป็นการละเมิดกฎ ระเบียบ ข้อบังคับ
ที่นำความเสื่อมเสียมาสู่ชื่อเสียงของบริษัท

บริษัทมอบหมายให้ฝ่ายทรัพยากรมนุษย์เป็นผู้มีหน้าที่ตรวจสอบการปฏิบัติตามจรรยาบรรณทางธุรกิจของพนักงาน
โดยให้ผู้บังคับบัญชาแต่ละฝ่ายร่วมดูแลให้พนักงานปฏิบัติตามข้อกำหนดที่บัญญัติไว้ด้วย

จรรยาบรรณทางธุรกิจของพนักงาน แบ่งรายละเอียดเป็นหัวข้อต่างๆ10
หัวข้อมีคำอธิบายที่ชัดเจนและมอบให้พนักงานทุกคนไว้เพื่อเป็นแนวทางในการปฏิบัติตามดังนี้

1.  ขอบเขตของจรรยาบรรณ

2.  การปฏิบัติตามกฎหมาย และการรักษากฎระเบียบของบริษัท

3.  ความเชื่อถือได้ของข้อมูล

4.  การรักษาความลับของข้อมูล

5.  การสื่อสาร

6.  การใช้ข้อมูลภายในเพื่อการซื้อขายหลักทรัพย์

7.  การคุกคาม

8.  การพนัน การดื่มแอลกอฮอล์ และสิ่งเสพติด

9.  การให้และรับของกำนัล และการเลี้ยงรับรอง

10. การทำงานอื่นหรือกิจกรรมภายนอก

1. ขอบเขตของจรรยาบรรณ 

จรรยาบรรณทางธุรกิจของพนักงานฉบับนี้ ใช้บังคับสำหรับพนักงานบริษัท แอล.พี.เอ็น.
ดีเวลลอปเมนท์ จำกัด (มหาชน) บริษัท ลุมพินี พรอพเพอร์ตี้ มาเนจเมนท์ จำกัด บริษัท พรสันติ
จำกัด และบริษัทในเครืออื่นๆ โดยหมายความถึงพนักงานประจำ พนักงานชั่วคราว
พนักงานภายใต้สัญญาพิเศษ ผู้ร่วมสัญญา และพนักงานของบริษัทที่ได้รับการว่าจ้าง
ซึ่งจะต้องปฏิบัติตามจรรยาบรรณด้วยความเข้าใจ ยอมรับ ศรัทธา ระมัดระวัง
และหลีกเลี่ยงมิให้มีการประพฤติผิดจรรยาบรรณ
ในกรณีที่พนักงานมีข้อสงสัยสามารถสอบถามได้ทั้งผู้บังคับบัญชาหรือ ฝ่ายทรัพยากรมนุษย์

2. การปฏิบัติตามกฎหมาย และการรักษากฎระเบียบของบริษัท

พนักงานทุกคนมีความรับผิดชอบที่จะทำความคุ้นเคย
และปฏิบัติตามจรรยาบรรณทางธุรกิจของพนักงานตลอดจนนโยบายอื่นๆ
ของบริษัทที่ออกมาเพิ่มเติมภายหลัง

2.1 กฎหมายและกฎระเบียบของบริษัท

  - พนักงานจะต้องปฏิบัติตามกฎหมาย และกฎระเบียบของบริษัทอย่างถูกต้องและครบถ้วน

  - การฝ่าฝืนหรือการขอให้ผู้อื่นฝ่าฝืนกฎหมาย มติผู้ถือหุ้น มติคณะกรรมการ นโยบาย ข้อบังคับ
  ระเบียบ คำสั่งของบริษัท หรือนโยบายของบริษัท
  โดยอ้างว่าเป็นการกระทำเพื่อเพิ่มผลกำไรให้แก่บริษัท หรือเหตุผลอื่นใดมิใช่เหตุผลพึงจะรับฟัง

  - พนักงานจะต้องปฏิบัติหน้าที่ของตนด้วยความซื่อสัตย์สุจริต
  โดยคำนึงถึงประโยชน์อันชอบธรรมของบริษัท ถึงแม้จะมีช่องว่างของข้อบังคับ ระเบียบ
  และคำสั่งของบริษัทก็ตาม

  - พนักงานจะต้องรายงานการฝ่าฝืน หรือพฤติกรรมที่น่าสงสัยต่อการฝ่าฝืนนโยบายของบริษัท
  โดยทันที และให้ความร่วมมือในการสอบสวนหาสาเหตุของการฝ่าฝืนดังกล่าว

  - พนักงานจะต้องแสดงออกซึ่งความเป็นผู้นำ และความระมัดระวังที่จะทำให้เกิดการประพฤติ
  ปฏิบัติตามนโยบายของบริษัท หรือกฎระเบียบที่เกี่ยวข้อง

2.2 กฎหมายเกี่ยวกับหลักทรัพย์ และการเปิดเผยข้อมูลภายใน

  - พนักงานจะปฏิบัติตามข้อกำหนดของตลาดหลักทรัพย์แห่งประเทศไทย
  สำนักงานคณะกรรมการกำกับหลักทรัพย์ และตลาดหลักทรัพย์
  และกฎหมายที่เกี่ยวข้องโดยเคร่งครัด ซึ่งรวมถึงการเปิดเผยข้อมูลต่อผู้ถือหุ้น
  หรือต่อสาธารณะโดยเท่าเทียมกัน

  - การที่พนักงานใช้ข้อมูลภายในที่ยังไม่เปิดเผยต่อสาธารณะหรือต่อผู้ถือหุ้นทั่วไป เพื่อ
  ประโยชน์ในการซื้อขายหลักทรัพย์เป็นการส่วนตน ถือว่าเป็นการกระทำที่ผิดจรรยาบรรณ

  - การเปิดเผยข้อมูลที่มีผลกระทบต่อธุรกิจ
  และราคาหุ้นจะต้องได้รับความเห็นชอบจากกรรมการผู้จัดการ
  โดยกรรมการผู้จัดการจะเป็นผู้ดำเนินการ
  หรือมอบหมายให้ผู้ใดผู้หนึ่งเป็นผู้รับผิดชอบการเปิดเผยข้อมูลดังกล่าว

ผู้บริหารพึงแสดงความยึดมั่นต่อจรรยาบรรณทางธุรกิจของพนักงาน
โดยส่งเสริมให้มีการปฏิบัติตามจรรยาบรรณและปฏิบัติตนเป็นแบบอย่างที่ดี
รวมทั้งถ่ายทอดนโยบายวิธีปฏิบัติตลอดจนรับฟังความเห็นอย่างเปิดกว้างเกี่ยวกับการปฏิบัติตามจรรยาบรรณ
พนักงานที่ฝ่าฝืนจรรยาบรรณ หรือนโยบายของบริษัท
หรือยินยอมให้ผู้ใต้บังคับบัญชาฝ่าฝืนจรรยาบรรณจะถูกพิจารณาลงโทษทางวินัยซึ่งรวมถึงการเลิกจ้าง
การให้ชดใช้ค่าเสียหาย การดำเนินคดีที่มีโทษทางแพ่ง หรือโทษทางอาญาตามแต่กรณี

3. ความเชื่อถือได้ของข้อมูล

ผู้บริหาร ผู้ถือหุ้น เจ้าหนี้ และหน่วยงานกำกับดูแลต่างๆ
ต้องอาศัยความถูกต้องของข้อมูลของบริษัทในการติดตามการดำเนินงานของบริษัทเพื่อใช้ประกอบการตัดสินใจ
ดังนั้นบริษัทจึงไว้วางใจว่าพนักงานทุกคนจะร่วมมือกันในการจัดทำข้อมูลให้ถูกต้อง
โดยบันทึกข้อมูลและจัดทำรายงานอย่างถูกต้องและทันการณ์
รวบรวมรายการทางบัญชีต่างๆทุกรายการ ไม่ว่าจะมีปริมาณมากหรือน้อย
ข้อมูลทุกประเภทของบริษัทต้องการบรรทัดฐานของความถูกต้อง แม่นยำ และความโปร่งใส
ไม่ว่าจะเป็นการส่งข้อมูลส่วนบุคคลให้ฝ่ายทรัพยากรมนุษย์ การจัดทำรายงานค่าใช้จ่าย
การบันทึกเวลาทำงาน การบันทึกข้อมูลลูกค้า การบันทึกรายได้
การบันทึกรายการทางการเงินและรายการต่างๆ
การบันทึกข้อมูลด้านการลงทุนหรือข้อมูลโดยรวมของบริษัท ทั้งนี้
การบันทึกและการจัดทำรายงานที่ผิดพลาดหรือบิดเบือนถือเป็นการฝ่าฝืนจรรยาบรรณ

4. การรักษาความลับของข้อมูล

  พนักงานจะต้องไม่เปิดเผยข้อมูลของบริษัทที่ยังมิได้มีการเปิดเผยต่อสาธารณะ
  ยกเว้นในกรณีที่เป็นไปตามกฎหมายหรือได้รับการอนุมัติจากผู้บริหารระดับสูง
  การรักษาความลับของข้อมูลนั้นรวมถึง ข้อมูลของลูกค้า ผลิตภัณฑ์ บริการ แผนงาน กลยุทธ์
  วิธีการดำเนินการ และระบบงาน
  พนักงานจะต้องไม่นำข้อมูลที่ได้รับทราบหรือจัดทำขึ้นจากหน้าที่การงานของบริษัท
  ไปใช้ในทางที่ก่อให้เกิดผลประโยชน์ส่วนตนหรือผู้อื่น

การรักษาความลับของข้อมูลนี้ ให้รวมถึงข้อมูลส่วนบุคคลของพนักงาน ข้อมูลเกี่ยวกับรายได้และ
ผลประโยชน์และข้อมูลทางการแพทย์ด้วย
ข้อมูลดังกล่าวจะสามารถเผยแพร่ให้บุคคลภายในหรือภายนอกบริษัทได้เมื่อเป็นความรับผิดชอบโดยตรงและมีความจำเป็นอย่างยิ่งเท่านั้น
พนักงานที่มีหน้าที่เกี่ยวข้องกับข้อมูลส่วนบุคคลนี้ต้องปฏิบัติตามนโยบายดังกล่าวโดยใช้ความระมัดระวังอย่างยิ่ง
และพึงรักษาความลับอย่างเคร่งครัด

5. การสื่อสาร

บริษัทยึดมั่นต่อการประกอบธุรกิจด้วยความซื่อสัตย์และเปิดเผย
การสื่อสารทั้งภายในและภายนอกองค์กรจะต้องถูกต้อง เที่ยงตรง ตรงไปตรงมา
และมีการใช้ช่องทางในการสื่อสารที่เหมาะสมในแต่ละสถานการณ์ห้ามการสื่อสาร การตีพิมพ์
ประกาศทั้งภายในและภายนอกองค์กรไม่ว่าจะเป็นการสื่อสารด้วยวาจาหรือลายลักษณ์อักษรที่ไม่เป็นจริง
บิดเบือน ประสงค์ร้าย หรือทำลายชื่อเสียงของบุคคล หรือกลุ่มบุคคล
ในการสื่อสารทุกครั้งต้องใช้ภาษาและน้ำเสียงที่สุภาพ
และไม่ทำให้ภาพพจน์หรือชื่อเสียงของบริษัทต้องเสื่อมเสีย

6. การใช้ข้อมูลภายในเพื่อการซื้อขายหลักทรัพย์

  ห้ามพนักงานซื้อขายหลักทรัพย์ของบริษัทโดยที่พนักงานรู้ข้อมูลในฐานะพนักงาน และเป็นข้อมูลที่ยัง

ไม่เปิดเผยต่อสาธารณะ
รวมทั้งห้ามแนะนำบุคคลอื่นซื้อขายหลักทรัพย์ของบริษัทที่พนักงานมีข้อมูลภายใน

7. การคุกคาม

บริษัทยึดมั่นในการสร้างบรรยากาศที่ดีในการทำงานให้เกิดประสิทธิภาพ
และปราศจากการคุกคามใดๆ บริษัทจะทำการสืบหาข้อเท็จจริงอย่างจริงจัง
เมื่อได้รับรายงานถึงเหตุการณ์ หรือพฤติกรรมใดที่ขัดต่อแนวปฏิบัตินี้
และหากเป็นจริงจะส่งผลต่อการลงโทษทางวินัยรูปแบบต่างๆของการคุกคาม ได้แก่

1.  การคุกคามทางวาจา เช่น บิดเบือน ใส่ความ หรือทำให้เสื่อมเสียชื่อเสียง

2.  การคุกคามทางกาย เช่น การข่มขู่ การทำร้ายร่างกาย ขู่จะทำร้ายร่างกาย

3.  การคุกคามที่มองเห็นได้ เช่น การสื่อข้อความก้าวร้าว การแสดงอากัปกิริยา
    หรือรูปภาพที่ก่อให้ เกิดความขุ่นเคือง

4.  การคุกคามทางเพศเช่น การเกี้ยวพาราสี การร้องขอผลประโยชน์
    หรือการล่วงละเมิดทางเพศด้วยกายหรือวาจา

8. การพนัน การดื่มแอลกอฮอล์ และสิ่งเสพติด

  ห้ามพนักงานครอบครอง ซื้อ ขาย ขนย้าย ดื่ม หรือใช้เครื่องดื่มแอลกอฮอล์ ยาเสพติด
  หรือสารควบคุม(ยกเว้นยาตามใบสั่งของแพทย์) ในขณะอยู่ในที่ทำงาน
  หรือในระหว่างทำธุรกิจของบริษัท ทั้งนี้อาจอนุญาตให้
  พนักงานดื่มเครื่องดื่มแอลกอฮอล์ในปริมาณที่เหมาะสมในสถานที่ทำงานได้เฉพาะในงานเลี้ยงสังสรรค์
  หรือในโอกาสอื่นๆโดยต้องได้รับอนุญาตจากผู้บริหารระดับสูง

ห้ามพนักงานเล่นการพนันทุกประเภทในระหว่างเวลาทำงาน หรือในพื้นที่ของบริษัท

9. การให้และรับของกำนัล การเลี้ยงรับรอง

บริษัทมุ่งมั่นในการสร้างความสัมพันธ์ที่มั่นคงและยั่งยืนกับลูกค้า ผู้ถือหุ้น คู่ค้า และผู้ทำธุรกิจร่วมกับ
บริษัท คุณธรรมและชื่อเสียงที่ดีของบริษัทย่อมเป็นรากฐานสำคัญสำหรับการสร้างสัมพันธ์ดังกล่าว

พนักงานต้องไม่รับของกำนัลจากบุคคลอื่น ไม่เรียกร้องหรือรับสินบน สิ่งล่อใจ เงินให้กู้ยืม
หรือการได้รับการปฏิบัติเป็นพิเศษที่อาจมีผลต่อการตัดสินใจทางธุรกิจของพนักงานในนามบริษัท
การแลกเปลี่ยนของกำนัล หรือการเลี้ยงตอบแทนตามธรรมเนียม
สามารถทำได้ตามความเหมาะสมเพื่อวัตถุประสงค์ทางธุรกิจ และเป็นการรักษาสัมพันธภาพทางธุรกิจ
การรับของขวัญที่ไม่ใช่ตัวเงิน อาจจะรับได้ในโอกาสที่เป็นพิธีการ หรือตามธรรมเนียม
อย่างไรก็ตามพนักงานควรหลีกเลี่ยงการเลี้ยงรับรอง หรือการแลกเปลี่ยนของกำนัลที่มีมูลค่าสูง
หรือมีความถี่เกินสมควร หรือเป็นกรณีที่อาจทำให้เกิดภาพลักษณ์ของการเกื้อหนุน
หรือการมีพันธะต่อกัน

เมื่อไม่แน่ใจถึงความเหมาะสมในการรับของกำนัล การบริการ ผลประโยชน์
หรือการแสดงน้ำใจใดๆ ควรขอรับคำปรึกษาจากผู้บังคับบัญชา

10. การทำงานอื่นหรือกิจกรรมภายนอก

  พนักงานบริษัทต้องไม่เป็นพนักงานบริษัทอื่น หรือทำกิจกรรมภายนอกอื่นๆที่ไม่เกี่ยวข้องกับบริษัท

ในระหว่างการเป็นพนักงานบริษัท หรือระหว่างการปฏิบัติหน้าที่

การปฏิบัติหน้าที่และความรับผิดชอบของพนักงาน

  1. หน้าที่ต่อบริษัท

-   รักษาชื่อเสียงและเกียรติภูมิของบริษัท

-   มีความซื่อสัตย์สุจริต

-   ประพฤติปฏิบัติตามกฎระเบียบข้อบังคับและวินัยของบริษัท

-   มีทัศนคติที่ดีและมีความภาคภูมิใจ ไม่กล่าวร้ายต่อบริษัท

-   แจ้งเหตุการณ์ที่อาจมีผลกระทบต่อบริษัท การปฏิบัติโดยมิชอบ หรือผิดกฎหมาย
    ต่อหน่วยงานที่เกี่ยวข้องในเรื่องดังกล่าวของบริษัท เพื่อดำเนินการป้องกันและแก้ไข

-   ใช้ทรัพย์สินของบริษัทให้เกิดประโยชน์สูงสุด

-   ปฏิบัติหน้าที่อย่างเต็มความสามารถ รอบคอบ รวดเร็ว ขยันหมั่นเพียร ถูกต้องสมเหตุสมผล
    โดย คำนึงถึงผลประโยชน์ของบริษัทเป็นสำคัญ

-   ประพฤติตนเป็นคนตรงต่อเวลา และใช้เวลาปฏิบัติงานให้เป็นประโยชน์ต่อบริษัทอย่างเต็มที่

-   งดออกเสียงหรือลงมติในการประชุม กรณีที่เข้าข่ายอันอาจก่อให้เกิดปัญหาความขัดแย้งทาง
    ผลประโยชน์

-   ให้ความร่วมมือและปฏิบัติให้เป็นไปตามหลักการกำกับดูแลกิจการที่ดีของบริษัท

2. หน้าที่ต่อลูกค้า

-   ปฏิบัติต่อลูกค้าด้วยความสุภาพให้บริการอย่างรวดเร็วถูกต้อง และด้วยความเสมอภาค

-   รักษาความลับ และข้อมูลของลูกค้าอย่างเคร่งครัด

-   ประพฤติตนให้เป็นที่เชื่อถือของลูกค้า

-   ละเว้นการรับทรัพย์สินหรือผลประโยชน์อื่นใด ซึ่งมีมูลค่าเกินปกติวิสัยที่วิญญูชนจะให้กัน
    โดยเสน่หาจากลูกค้า หากได้รับไว้แล้วและทราบภายหลังว่าทรัพย์สิน
    หรือประโยชน์อื่นใดที่ได้รับไว้มีมูลค่าเกินปกติวิสัย
    ให้รายงานผู้บังคับบัญชาทราบโดยเร็วเพื่อดำเนินการตามสมควรแก่กรณี

-   หลีกเลี่ยงสถานการณ์ที่อาจทำให้เกิดความขัดแย้งทางผลประโยชน์กับลูกค้า

3. หน้าที่ต่อผู้ถือหุ้น

-   มุ่งมั่นที่จะสร้างความเจริญเติบโตบนศักยภาพ หรือขีดความสามารถที่แท้จริง
    เพื่อให้ผู้ถือหุ้นได้รับผลตอบแทนที่ยั่งยืนจากการทำงานที่มีประสิทธิภาพ
    และผลประกอบการที่ดีของบริษัท

-   เคารพสิทธิของผู้ถือหุ้นในการได้รับข้อมูลที่จำเป็นเพื่อประเมินบริษัทโดยเท่าเทียมกัน
    และจะเปิดเผยผลประกอบการ ฐานะการเงิน พร้อมข้อมูลสนับสนุนที่ถูกต้องตามความจริง
    ตามที่ตลาดหลักทรัพย์แห่งประเทศไทย และสำนักงานคณะกรรมการกำกับหลักทรัพย์
    และตลาดหลักทรัพย์กำหนด

-   ปฏิบัติต่อผู้ถือหุ้นทุกรายอย่างเท่าเทียมกันในการประชุมผู้ถือหุ้น

4. หน้าที่ต่อผู้บังคับบัญชาและเพื่อนร่วมงาน

-   ให้ความร่วมมือ ช่วยเหลือในการทำงานซึ่งกันและกัน

-   ให้ความเคารพ นับถือผู้บังคับบัญชา

-   ให้ความใส่ใจดูแลทุกข์สุข และมีเมตตาธรรมต่อผู้ใต้บังคับบัญชา

-   ให้ความรู้และถ่ายทอดประสบการณ์ในการทำงานให้แก่ผู้ร่วมงาน

-   หลีกเลี่ยงการรับของขวัญ ของกำนัลอันมีมูลค่าสูงจากผู้ร่วมงานและผู้ใต้บังคับบัญชา

-   ไม่นำเรื่องส่วนตัวหรือข้อมูลของผู้ร่วมงานไปวิพากษ์วิจารณ์ในทางเสื่อมเสีย

-   ปฏิบัติต่อผู้บังคับบัญชาและเพื่อนร่วมงานด้วยความสุภาพมีน้ำใจ และมนุษย์สัมพันธ์อันดี

-   ละเว้นการนำผลงานของผู้อื่นมาเป็นของตน

-   มีทัศนคติที่ดี ไม่กล่าวร้ายต่อผู้บังคับบัญชาหรือเพื่อนร่วมงาน โดยปราศจากความจริง
    และไม่เป็นธรรม

5. หน้าที่ต่อตนเอง

-   เป็นผู้มีศีลธรรมอันดี และประพฤติตนให้เหมาะสม ละเว้นอบายมุขและการพนันทุกประเภท

-   มีสัจจะต่อตนเองและผู้อื่น

-   พัฒนาความรอบรู้และความสามารถ เพื่อเพิ่มทักษะในการปฏิบัติงานอยู่เสมอ

-   ใช้วิชาชีพในการปฏิบัติหน้าที่ด้วยความซื่อสัตย์ ไม่แสวงหาผลประโยชน์โดยมิชอบ

-   งดเว้นการใช้ทรัพย์สิน อุปกรณ์ และเวลาปฏิบัติงานของบริษัทเพื่อประโยชน์ส่วนตน

-   งดเว้นการนำตำแหน่งหน้าที่และความเกี่ยวข้องกับบริษัทของตนไปแสดงออก
    เพื่อผลประโยชน์ทางการเมืองหรือเพื่อสนับสนุนพรรคการเมืองใดๆ

ความขัดแย้งของผลประโยชน์

1.  พนักงานต้องหลีกเลี่ยงการขัดแย้งระหว่างผลประโยชน์ส่วนตัว
    และผลประโยชน์ของบริษัทในการติดต่อกับ คู่ค้าและบุคคลอื่นใด

2.  ระหว่างปฏิบัติงานให้บริษัท และหลังจากพ้นสภาพการปฏิบัติงานแล้ว
    พนักงานจะต้องไม่เปิดเผยข้อมูลที่ถือว่าเป็นความลับของบริษัทเพื่อประโยชน์แก่ผู้ใดทั้งสิ้น

3.  การที่พนักงานไปเป็นกรรมการหรือที่ปรึกษาในบริษัท องค์กร หรือสมาคมทางธุรกิจอื่น
    จะต้องไม่ขัดต่อประโยชน์ และการปฏิบัติหน้าที่โดยตรง
    รวมทั้งต้องได้รับการอนุมัติจากคณะกรรมการบริษัทก่อน

4.  ในกรณีที่พนักงานหรือบุคคลในครอบครัวเข้าไปมีส่วนร่วม หรือเป็นผู้ถือหุ้นในกิจการใดๆ
    ซึ่งอาจมี ผลประโยชน์ หรือก่อให้เกิดความขัดแย้งทางธุรกิจต่อบริษัท
    จะต้องแจ้งให้กรรมการผู้จัดการ ทราบเป็นลายลักษณ์อักษร

5.  พนักงานต้องไม่กู้ยืมเงินจากคู่ค้าที่บริษัทดำเนินธุรกิจด้วย ยกเว้นสถาบันการเงิน
    เนื่องจากมีอิทธิพลต่อการปฏิบัติหน้าที่ในฐานะตัวแทนบริษัท

6.  ห้ามพนักงานจ่ายเงิน หรือมอบทรัพย์สินของบริษัทแก่ผู้ใดโดยไม่ได้รับอนุมัติจากผู้มีอำนาจ

การใช้ข้อมูลของบริษัท

1.  พนักงานที่ได้รับมอบหมายเท่านั้นที่มีสิทธิเข้าถึงแฟ้มข้อมูลไม่ว่าจะเก็บในรูปของแฟ้มข้อมูล
    คอมพิวเตอร์ หรือในรูปแบบอื่นๆ

2.  ห้ามพนักงานที่ไม่ได้รับมอบหมายเข้าดูข้อมูล ทำซ้ำ เผยแพร่ ลบทิ้ง ทำลาย
    หรือเปลี่ยนแปลงข้อมูลเปลี่ยนรหัสผ่านหรือกระทำการอื่นใดที่ทำให้เกิดความเสียหาย

บริษัทจะตรวจสอบการปฏิบัติตามกฎหมายและกฎระเบียบที่เกี่ยวข้อง
โดยให้อยู่ในความดูแลของฝ่ายทรัพยากรมนุษย์
และหัวหน้าสายงานเพื่อให้แน่ใจว่ามีการปฏิบัติที่ถูกต้อง การทบทวน
และปรับปรุงจรรยาบรรณจะกระทำตามความเหมาะสมกับสภาพแวดล้อมทางธุรกิจ